भाखड़ा व्यास प्रबंधन बोर्ड (बीबीएमबी) की कल चंडीगढ में हुयी बैठक में राजस्थान का हिस्सा 6050 क्यूसेक निर्धारित किया गया है, जो पीने के लिये ही हो पायेगा। सिंचाई विभाग हनुमानगढ़ के मुख्य अभियंता के एल जाखड़ ने आज यहां बताया कि 10 जून तक इंदिरा गांधी नहर में 3000, गंगनहर में 1600, भाखड़ा में 1200 और खारा प्रणाली में 250 क्यूसेक पानी छोड़ा जायेगा। उन्होंने बताया कि बांधों में पानी की आवक कम है, लिहाजा राजस्थान को पानी कम मिला है। उन्होंने बताया कि बीबीएमबी की अगली बैठक 11 जून को होगी जिसमें राजस्थान को आवंटित किये जाने वाले पानी के बारे में फिर से निर्धारण किया जायेगा।